Diari Oficial de la Generalitat Valenciana


Sumari del DOGV 3638, del 02-12-1999 (1999/10812)

ORDRE de 23 de novembre de 1999, de la Conselleria d'Ocupació, per la qual es convoquen ajudes econòmiques per a les organitzacions sindicals, a càrrec dels crèdits pressupostaris de l'exercici de 2000.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3638

Data del DOGV
:   02-12-1999

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   1999/10774


Data del document
:   23-11-1999

Organisme emissor
:   Conselleria d'Ocupació

Tipus de document
:   Ordre

Anàlisi jurídica

 Descriptors 

:   * sindicat
    * suport econòmic

ORDRE de 23 de novembre de 1999, de la Conselleria d'Ocupació, per la qual es convoquen ajudes econòmiques per a les organitzacions sindicals, a càrrec dels crèdits pressupostaris de l'exercici de 2000. [1999/A10020]
  
Els sindicats o organitzacions sindicals de treballadors i funcionaris constitueixen institucions de rellevància constitucional que tenen encomanada la consecució de la defensa i la promoció dels interessos socials i econòmics dels treballadors. La Conselleria d'Ocupació convoca anualment, a càrrec dels pressupostos de la Generalitat Valenciana, ajudes econòmiques per a les dites organitzacions sindicals, per a atendre la realització dels fins propis d'aquestes, i que es distribueixen seguint criteris d'objectivitat, representativitat i publicitat, basant-se en els resultats obtinguts en l'àmbit territorial de la nostra comunitat autònoma, tant en les eleccions a representants dels treballadors en les empreses, com en les eleccions realitzades per a determinar els òrgans de representació del personal al servei de les administracions públiques.
  
Aquest criteri de representativitat el certifiquen les oficines públiques de Registre d'Actes d'Eleccions Sindicals adscrites a la Direcció General de Treball i Seguretat Laboral, i comptabilitza els mandats vàlids vigents, no prorrogats, per a determinar la capacitat representativa dels sindicats; així, el còmput que es realitza perquè tinga efectes d'acord amb aquesta ordre es referirà a la data de 31 de desembre de 1999, de conformitat amb el que s'ha previst en les disposicions addicionals primera i quarta de la Llei Orgànica 11/1985, de 2 d'agost, de Llibertat Sindical, i en els articles 12 i 27.6 de la Llei 9/1987, de 12 de juny, en la nova redacció que en fa la Llei 11/1994, de 19 de maig.
  
Per això, i fent ús de les facultats que m'atribueixen l'article 35 de la Llei 5/1983, de 30 de desembre, i l'article 47 del Text Refós de la Llei d'Hisenda Pública de la Generalitat Valenciana,
  
ORDENE
  
Article 1. Objecte i àmbit
  
Es convoquen ajudes econòmiques per a l'exercici 2000, que es distribuiran entre els sindicats o organitzacions sindicals que ho sol·liciten en temps i forma, en proporció amb la seua representativitat expressada en el nombre de delegats de personal i dels representants dels treballadors en els comités d'empresa, i en els òrgans corresponents de les administracions públiques.
  
Els indicats mandats obtinguts en l'àmbit territorial de la Comunitat Valenciana, als efectes de la present ordre, són els computats com a mandats vàlids vigents i no prorrogats, el 31 de desembre de 1999, a les oficines públiques de Registre d'Actes d'Eleccions Sindicals, adscrites a la Direcció General de Treball i de Seguretat Laboral de la Conselleria d'Ocupació.
  
També tindran dret a sol·licitar ajuda econòmica aquelles organitzacions sindicals el dret de sindicació de les quals es regeix per normativa específica, distinta de la Llei Orgànica 11/1985, de 2 d'agost, de Llibertat Sindical, i que hagen obtingut representants sindicals en altres administracions públiques, dins del marc geogràfic de la Comunitat Valenciana.
  
Article 2. Beneficiaris
  
Seran beneficiaris de les ajudes previstes en la present ordre els sindicats o organitzacions sindicals que hagueren obtingut algun delegat de personal o membre del comité d'empresa o de les juntes de personal, en les eleccions i l'àmbit a què fa referència article anterior, i també aquelles organitzacions que es mencionen en el paràgraf tercer del mateix article i les federacions i confederacions en els termes i les condicions establits en l'article 3.3.1.
  
Article 3. Presentació de sol·licituds i termini
  
1. Les sol·licituds per a l'obtenció de les ajudes regulades en la present ordre hauran de dirigir-se a la Direcció General de Treball i Seguretat Laboral, i es presentaran en l'imprés normalitzat en el Registre General de la Conselleria d'Ocupació, o mitjançant qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. El termini per a la presentació de sol·licituds finalitzarà el dia 31 de març de l'any 2000.
  
3. Les sol·licituds hauran d'anar acompanyades dels següents documents:
  
3.1. Document fefaent que acredite la representació de la persona que actue en nom del sindicat o de l'organització sindical sol·licitant; la representació podrà acreditar-se mitjançant qualsevol de les formes establides en l'article 32.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
En el cas que l'entitat sindical sol·licitant fóra una federació o confederació i demanara l'ajuda en nom de les organitzacions sindicals integrades o afiliades en ella, haurà d'adjuntar documentació acreditativa en la qual conste l'autorització, de forma fefaent, de les esmentades organitzacions perquè la confederació o federació puga sol·licitar i percebre, en el seu nom, l'ajuda interessada.
  
Quan es tracte d'una coalició electoral i l'atribució dels resultats electorals hi conste verificada, el sindicat o l'organització sindical que sol·licite l'ajuda, per si i en nom i representació del coalitzat, haurà d'adjuntar, en forma fefaent, l'autorització expressa d'aquest perquè sol·licite i perceba, si és procedent, l'ajuda en el seu nom.
  
3.2. Respecte dels resultats obtinguts en les eleccions a òrgans de representació del personal al servei d'altres administracions públiques, en l'àmbit territorial d'aquesta Comunitat Autònoma, l'organització sindical sol·licitant de l'ajuda haurà d'acreditar el total de representants que hi té atribuïts, respecte dels mandats vàlids vigents i no prorrogats, el dia 31 de desembre de 1999.
  
3.3. Documentació acreditativa que es troba, l'organització sindical sol·licitant, al corrent de les seues obligacions tributàries i davant de la Seguretat Social, en els termes establits en l'Ordre de la Conselleria d'Economia i Hisenda de 30 de maig de 1996, la vigència de la qual haurà d'entendre's fins a la data d'acabament del termini de presentació de sol·licituds.
  
3.4. Fotocòpia de la targeta de persones jurídiques amb el número d'identificació fiscal.
  
3.5. Dades de domiciliació bancària segons model facilitat a aquest efecte (fitxa de manteniment de tercers), llevat que s'hagen presentat amb anterioritat davant de la conselleria competent en matèria d'ocupació i no hagen experimentat variació.
  
4. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'adjunte la documentació que d'acord amb aquesta ordre resulte exigible, es demanarà a l'interessat, de conformitat amb allò que s'ha disposat en l'article 71 de la mencionada llei, que en el termini de 10 dies esmene la falta o adjunte els documents preceptius, amb indicació que, si no ho fa així, es dictarà resolució en la qual es considere que ha desistit de la seua petició.
  
Article 4. Quantia de les ajudes
  
La quantia de les ajudes es determinarà distribuint la quantitat total pressupostada, determinada de conformitat amb allò que s'ha establit en la disposició addicional primera, de la forma següent:
  
a) Una ajuda mínima lineal de cent mil pessetes (100.000 PTA) a totes i cada una de les organitzacions sindicals que hagueren efectuat la seua petició en el termini i acreditat els requisits i les condicions exigits en aquesta ordre.
  
b) L'ajuda anterior serà incrementada en una altra quantitat que es determinarà prenent com a base el nombre de representants sindicals obtinguts per cada organització sindical.
  
S'obtindrà la quantia per representant procedint a dividir la quantitat que resulte, una vegada descomptat de la suma pressupostada el total de les ajudes lineals, pel nombre de representants que sumen el total de les organitzacions sindicals sol·licitants.
  
Article 5. Resolució de concessió de les ajudes
  
1. La Direcció General de Treball i Seguretat Laboral podrà demanar de la sol·licitant l'aportació addicional d'altres documents o dades complementaris que considere necessaris per a resoldre la sol·licitud presentada. Així mateix, i llevat del que s'ha establit en l'apartat 3.2 de l'article 3, incorporarà d'ofici a l'expedient un certificat referent a les eleccions a representants dels treballadors en les empreses, i de les eleccions als òrgans de representació del personal al servei de l'administració autonòmica, acreditatiu del nombre de representants obtinguts per l'organització sindical peticionària en l'àmbit territorial de la Comunitat Valenciana, referida als mandats vàlids vigents i no prorrogats, el dia 31 de desembre de 1999. Instruït i complet l'expedient, l'indicat centre directiu elaborarà la corresponent proposta de resolució.
  
2. La competència per a la concessió o denegació de les ajudes previstes en la present ordre correspon al conseller d'Ocupació. La resolució de concessió de les ajudes en determinarà expressament la quantia, i incorporarà, si és el cas, les condicions, obligacions i determinacions accessòries a què ha d'ajustar-se el beneficiari.
  
3. El termini màxim per a tramitar i resoldre els expedients serà de tres mesos comptadors des de la data d'acabament del termini de presentació de sol·licituds fixat en aquesta ordre. Transcorregut l'indicat termini sense que s'hi haja dictat resolució, s'entendrà desestimada la sol·licitud de concessió de l'ajuda en els termes previstos en l'article 44 de la Llei de Règim Jurídic de les Administracions Públiques i del Procediment Administratiu Comú.
  
4. Les resolucions a què es refereix el paràgraf anterior esgotaran la via administrativa i podran ser impugnades directament davant de la jurisdicció contenciosa administrativa en el termini de dos mesos comptadors des de l'endemà de la notificació, d'acord amb allò que s'ha establit en l'article 46 de la Llei 29/1998, de 13 de juliol, i sense perjudici de la interposició de qualsevol altre recurs que els legitimats per a això estimen procedent.
  
Article 6. Pagament de les ajudes
  
Una vegada dictada la resolució de concessió es lliurarà l'import total de l'ajuda reconeguda a cada organització sindical, després de la presentació prèvia de document, en el termini de 20 dies, subscrit pels seus representants orgànics o voluntaris, en el qual s'indique el compromís incondicionat que l'ajuda que es concedeix serà destinada als fins propis de la dita organització sindical.
  
En el termini de 30 dies des que es perceba efectivament l'ajuda, l'organització sindical beneficiària haurà d'aportar un certificat dels seus òrgans de govern en què conste l'anotació en la comptabilitat del sindicat de l'import total de la quantitat concedida.
  
Article 7. Seguiment i control
  
Les organitzacions sindicals perceptores de les ajudes tindran la condició legal de beneficiàries i estaran subjectes a les actuacions de control financer que corresponen a la Intervenció General, en relació amb les ajudes concedides, d'acord amb el que està previst en l'article 47.4 del Text Refós de la Llei d'Hisenda Pública de la Generalitat Valenciana, de 26 de juny de 1991 (DOGV de 17 de juliol de 1991).
  
Article 8. Minoració i resolució de les ajudes
  
1. L'administració podrà deixar sense efecte, totalment o parcialment, la resolució de concessió i, si és el cas, exigir el reintegrament de les quantitats indegudament percebudes i els interessos de demora des del moment del pagament de la subvenció, quan s'incomplisquen les condicions, els termes o les formes imposats en l'ordre de convocatòria, en la Llei d'Hisenda Pública de la Generalitat Valenciana, o en la mateixa resolució de concessió, i també aquelles que deriven de la mateixa naturalesa o objecte de les ajudes.
  
2. En la tramitació del procediment es garantirà, en tot cas, el dret de l'interessat a l'audiència.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en els pressupostos de la Generalitat Valenciana per a l'exercici 2000.
  
Per complir allò que s'ha previst en l'article 47.11 del Text Refós de la Llei d'Hisenda Pública i d'acord amb el que estableix la Llei de Pressupostos de la Generalitat Valenciana per a l'any 2000, per mitjà de resolució de la Conselleria d'Ocupació es faran públics les línies de crèdit i l'import global màxim destinat a la concessió de les ajudes previstes en la present convocatòria.
  
Segona
  
En el supòsit que els documents exigits que han d'adjuntar-se a la sol·licitud de concessió d'ajudes ja els tinguera qualsevol òrgan de l'administració actuant, el sol·licitant podrà acollir-se a allò que s'ha establit en l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es facen constar la data i l'òrgan o dependència on es presentaren o, si és el cas, s'emeteren, i que no hagen transcorregut més de cinc anys des de l'acabament del procediment al qual corresponguen.
  
En els supòsits d'impossibilitat material d'obtindre el document, l'òrgan competent podrà requerir-ne al sol·licitant la presentació o, si de cas hi manca, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta el director general de Treball i Seguretat Laboral perquè dicte les instruccions i adopte les mesures que considere oportunes per al desplegament i l'aplicació del que s'ha disposat en la present ordre.
  
Segona
  
La present ordre entrarà en vigor l'endemà de la seua publicació en el Diari Oficial de la Generalitat Valenciana, encara que la plena eficàcia d'aquesta queda condicionada al manteniment de les circumstàncies presents, de conformitat amb allò que s'ha establit en la vigent normativa sobre tramitació anticipada d'expedients de despesa.
  
València, 23 de novembre de 1999
  
El conseller d'Ocupació,
  
RAFAEL BLASCO CASTANY